สังคมข่าวหุ้น
ต่างชาติยังไม่แผ่ว ตลาดหุ้นไทยลบเล็กน้อยวานนี้ แรงซื้อนักลงทุนต่างประเทศยังไหลเข้าอย่างต่อเนื่อง ซื้อสุทธิอีก 2.3 พันล้านบาท
ต่างชาติยังไม่แผ่ว ตลาดหุ้นไทยลบเล็กน้อยวานนี้ แรงซื้อนักลงทุนต่างประเทศยังไหลเข้าอย่างต่อเนื่อง ซื้อสุทธิอีก 2.3 พันล้านบาท
7 พ.ย. 2565

ต่างชาติยังไม่แผ่ว
ตลาดหุ้นไทยลบเล็กน้อยวานนี้ แรงซื้อนักลงทุนต่างประเทศยังไหลเข้าอย่างต่อเนื่อง ซื้อสุทธิอีก 2.3 พันล้านบาท หลังสถานการณ์ด้านเงินเฟ้อของไทยเริ่มชะลอตัวลง ค่าบาทเริ่มแข็งค่าขึ้น รับสัญญาณเฟดอาจไม่เร่งขึ้นดอกเบี้ยในครั้งถัดไป
กูรูมอง หุ้นโรงไฟฟ้ารับอานิสงส์ “บิ๊กตู่” เคาะยกเว้นเรียกเก็บเงินส่งเข้ากองทุนพัฒนาไฟฟ้า 0.5 สตางค์ต่อหน่วย ทั้งโรงไฟฟ้าขนาดเล็กไปยันขนาดใหญ่ งานนี้ต้นทุนลดลงแม้ไม่มาก แต่เป็นจิตวิทยาเชิงบวก GULF, EGCO, RATCH, BGRIM และ GPSC
เก็ง PTTGC นารี อภิเศวตกานต์ นักวิเคราะห์การลงทุนด้านหลักทรัพย์ บล.ฟิลลิป (ประเทศไทย) เปิดเผยว่า ราคาหุ้นของ บมจ.พีทีที โกลบอล เคมิคอล ที่ปรับตัวขึ้นมา เนื่องจากมองแนวโน้มผลการดำเนินงานในไตรมาส 4/2565 น่าจะฟื้นตัวหลังจากผ่านจุดต่ำสุดในไตรมาส 3/2565 ไปแล้ว ซึ่งเป็นไปตามอุปสงค์ที่เริ่มฟื้นดีขึ้น ประกอบกับราคาหุ้นยังได้รับอานิสงส์จากปัจจัยหนุนจากเงินทุนต่างชาติที่ยังไหลเข้าต่อเนื่อง
บริษัท ปตท. จำกัด บันทึกข้อตกลงความร่วมมือเพื่อศึกษาการลงทุนตามกลยุทธ์ Advanced Business Integration (ABI) ระหว่าง บริษัท ปตท. จำกัด (มหาชน) และ บริษัท ไออาร์พีซี  ปตท. และ ไออาร์พีซี พัฒนา 4 กลุ่มธุรกิจหลัก ได้แก่ ธุรกิจผลิตวัสดุประสิทธิภาพชั้นสูง (High Performance Materials) ธุรกิจผลิตชิ้นส่วนสำคัญของ Li-ion แบตเตอรี่ (Battery Component) ธุรกิจการทำให้สารบริสุทธิ์ (Purification) และ ธุรกิจเกี่ยวกับเคมีภัณฑ์เพื่อชีวิต (Chemical for Life)
KUN ผลงานดี ประวีรัตน์ เทวอักษร ประธานเจ้าหน้าที่บริหาร บริษัท วิลล่า คุณาลัย จำกัด (มหาชน) หรือ KUN โชว์ผลงาน 9 เดือนแรกปี 2565 รายได้รวมแตะ 737.60 ล้านบาท เพิ่มขึ้น 6.33% YoY ขณะที่กำไรสุทธิที่ 92.01 ล้านบาท พร้อมอวดยอดขาย (Pre-Sale) 9 เดือนแรกทุบสถิติใหม่ 1,100 ล้านบาท คิดเป็น 65% ของเป้ายอด Pre-Sale ทั้งปี 1,700 ล้านบาท ล่าสุดบอร์ดไฟเขียวจ่ายปันผล 0.05 บาท/หุ้น เตรียมขึ้น XD วันที่ 17 พ.ย. เพื่อจ่ายปันผลวันที่ 2 ธ.ค. 2565 CEO “ประวีรัตน์ เทวอักษร” ส่งสัญญาณ รายได้ทั้งปีทุบสถิติออลไทม์ไฮต่อเนื่อง 2 ปีซ้อน หลังโครงการคุณาลัย นาวาร่า-คุณาลัย พาร์โก้-คุณาลัย เดซี่ ทำยอดขายดีต่อเนื่อง
ADVANC 5G แรง สมฤทัย ตัณฑกิตติ หัวหน้าแผนกงานนักลงทุนสัมพันธ์ บล.แอดวานซ์ อินโฟร์ เซอร์วิส มั่นใจในสิ้นปี 2565 ผู้ใช้บริการ 5G ของบริษัทจะเพิ่มเป็น 7 ล้านราย จากในงวด 9 เดือนปี 2565 มีจำนวนผู้ใช้ 5G ที่ 5.5 ล้านราย ซึ่งจะสูงกว่าเป้าหมายที่ตั้งไว้ปีนี้ 5 ล้านราย โดยในไตรมาส 3/2565 จำนวนเพิ่มขึ้น 1.5 ล้านราย และคาดว่าจะมีโมเมมตัมในไตรมาส 4/2565 จะเพิ่มขึ้นใกล้เคียงไตรมาส 3/2565 ทั้งนี้ บริษัทจะเน้นแพ็กเกจเจาะกลุ่มพรีเพด ขณะที่ตัวเครื่องโทรศัพท์มือถือที่รองรับ 5G ลงมาในราคาที่จับต้องได้มีมากขึ้น ส่วนแผนซื้อ JASIF ยังไม่ได้ข้อสรุป
FTREIT ธนะรัชต์ บุญญะโกศล กรรมการผู้จัดการ บริษัท เฟรเซอร์ส พร็อพเพอร์ตี้ อินดัสเทรียล รีท แมนเนจเม้นท์ (ประเทศไทย) จำกัด หรือ FIRM ในฐานะผู้จัดการกองทรัสต์ของทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์เพื่ออุตสาหกรรม เฟรเซอร์ส พร็อพเพอร์ตี้ หรือ FTREIT เตรียมจ่ายผลประโยชน์ตอบแทนประจำไตรมาสที่ 4/2565 ในอัตรา 0.1870 บาทต่อหน่วยทรัสต์ โดยขึ้นเครื่องหมาย XD ในวันที่ 18 พฤศจิกายน 2565 กำหนดรายชื่อผู้ถือหุ้นที่มีสิทธิ์ได้รับเงินปันผล (Record Date) ในวันที่ 21 พฤศจิกายน 2565 และกำหนดจ่ายในวันที่ 2 ธันวาคม 2565 ทำให้ตลอดปีงบการเงิน 2565 FTREIT จ่ายผลตอบแทนให้แก่ผู้ถือหน่วยทรัสต์รวม 0.7070 บาทต่อหน่วย